Ինչ վերաբերում է Ընտրական օրենսգրքին, ապա այո, գուցե առաջարկվող փոփոխություններում կան քննարկելի, վիճելի դրույթներ, ինչը միանգամայն բնական է։ Բայց կա կարևոր մի առանձնահատկություն. նորմալ, ազատ, արդար ու թափանցիկ ընտրությունների անցկացման գլխավոր, կարևորագույն նախապայմանը այդպիսի ընտրություններ անցկացնելու քաղաքական կամքն է, որն ակնհայտորեն առկա է նոր իշխանության մոտ։ Ահա այդ կամքի առկայության դեպքում կարելի է արդար ու միանգամայն լեգիտիմ ընտրություններ անցկացնել նույնիսկ ամենավատ Ընտրական օրենսգրքով և հակառակը՝ քաղաքական կամքի բացակայության դեպքում անգամ ամենապսպղուն ու միջազգային կառույցների ամենադրվատական գնահատականների արժանացած օրենսդրությամբ կարելի է ապականել ընտրությունները, ինչը հանրապետական իշխանությունն արել է շուրջ երկու տասնամյակ՝ սկզբում Ռոբերտ Քոչարյանի, ապա Սերժ Սարգսյանի բարձր հովանու ներքո։